Peter Skaarup (DF), 1998-04-22:
I Dansk Folkeparti kan vi kun tilslutte os intentionerne i dette lovforslag.
Vi synes, det er positivt, at man ophæver lovforslagets revisionsbestemmelse, og det skyldes simpelt hen, at Dansk Folkeparti er af den opfattelse, at vi på intet tidspunkt i forbindelse med den rockerkonflikt, der har været, har grebet fat om det virkelige problem.
Når jeg siger det virkelige problem, mener jeg, at vi ikke på noget tidspunkt i forbindelse med dette forslag har fået gjort noget ved den kriminalitet og den holdning, der ligger bag ved rockerproblemerne og de rockere, som har været aktive i konflikten.
Det forslag, som regeringen er kommet med, har afhjulpet den del af problemet, der har bestået af den offentlige voldelige kriminalitet, som vi har kunnet se,
men den reelle kriminalitet og det virkelige problem, der ligger bag, har vi ikke fået gjort noget ved endnu. Forleden havde jeg en samtale med en person, der arbejder på en café i København, og i forbindelse med samtalen fremkom den udtalelse, at der en gang om måneden kom nogle personer på cafeen, som man ikke ønskede, men man kunne ikke gøre noget ved det, og i øvrigt fik de penge for at komme.
Det var nemlig nogle, der beskyttede den pågældende café mod - ja, mod hvem?
Men de fik i hvert fald penge for at beskytte den pågældende café.
Den slags kriminalitet med beskyttelsespenge og rene mafiametoder og gangstermetoder i et retssamfund som det danske er det virkelige problem, der ligger bag de dybt kriminelle, som vi har med at gøre her.
Det, der er det afgørende spørgsmål for Dansk Folkeparti, når vi tager stilling til dette forslag, er, at forslaget selvfølgelig er et kraftigt signal om, at vi ikke vil acceptere kriminalitet, men det er bare ikke nok.
Vores holdning i Dansk Folkeparti er, at man under alle omstændigheder er nødt til at gennemføre det beslutningsforslag, Dansk Folkeparti har været fremme med, og vi efterlyser selvfølgelig også resultatet, nemlig et reelt forbud mod rockervirksomhed.
Vi synes stadig, det vil være fornuftigt at fortsætte de undersøgelser, der var i gang, i forbindelse med indførelsen af et reelt forbud og mulighederne for gøre det.
Vi ved med sikkerhed, at det er en omfattende kriminalitet, der ligger bag.
Det er beskyttelsespenge, det er også narkokriminalitet, og derfor er det vigtigt, at man fra Folketingets side giver så kraftige signaler som muligt over for de kriminelle, der er tale om.
Det, der skete i forbindelse med loven, vi har til debat i dag, var efter vores opfattelse, at der godt nok blev sluttet fred mellem rockerne, specielt mellem Bandidos- og Hells Angels-grupperne.
Men reelt stoppede de fighten og delte landet mellem sig, så i visse områder er det Hells
Angels, der kan kræve beskyttelsespenge, og i andre områder er det Bandidos, der kan kræve beskyttelsespenge.
Derfor er vi måske i virkeligheden lige vidt, og derfor er det også nødvendigt, at Folketinget helt anderledes melder ud med nogle signaler mod den kriminalitet, der foregår.
Før vi gør det, får vi ikke for alvor løst problemerne.
Hvis Dansk Folkeparti får øget indflydelse i det kommende folketingsår, er det vores holdning, at der skal nedsættes en specialgruppe, der kan bekæmpe den narkokriminalitet, rockerne står bag, og bekæmpe beskyttelsespenge og de gangstermetoder, rockere også står bag.
Vi ønsker også et reelt forbud mod rockere og deres rygmærker
, så befolkningen for alvor kan se, at der er sket noget alvorligt i forbindelse med Folketingets signaler til rockerne her i landet, for ellers får vi ikke for alvor gjort noget ved det.
Som det nok fremgår af ordførertalen, står det selvfølgelig også klart, at Dansk Folkeparti ønsker at fjerne denne revisionsbestemmelse.
Vi ønsker selvfølgelig at gøre det muligt, at loven kan fortsætte, fordi den har haft en vis virkning.
Men det virkelige problem tror vi ikke, man får gjort noget ved, og derfor er det nødvendigt med klart flere initiativer fra Folketingets side.
Ellers når vi ikke videre med den signaleffekt, der er utrolig vigtig over for rockerne, og med den effektive indsats, der er utrolig vigtig over for den kriminalitet, vi kan se her.